《西楼怨为孔宗鲁悼亡作》
明代·樊阜

莺啼燕语春漫漫，落花飞絮吹作团。
雨歇西楼晚晴薄，弦丝调短催长叹。
玉镜台前金剪闲，翠销帐软留余寒。
半壁银灯堕煤小，回文锦断脂香干。
魫窗月白光如洗，双泪如铅洒髹几。
梧桐音冷么凤鸣，屏山暗结愁云紫。
湘渚飞霜陨兰茝，些断巫阳招不起。
瑶池青鸟几时回，幽怨呜呜咽江水。